Document ID: 32008R0377

KOMMISSIONENS FORORDNING (EF) Nr. 377/2008
af 25. april 2008
om gennemførelse af Rådets forordning (EF) nr. 577/98 om gennemførelse af en stikprøveundersøgelse vedrørende arbejdsstyrken i Fællesskabet for så vidt angår den harmoniserede liste over de variabler, der fra 2009 skal anvendes ved indberetning af data, og anvendelsen af en delstikprøve til indsamling af data om strukturelle variabler og definitionen af referencekvartalerne
(EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 577/98 af 9. marts 1998 om gennemførelse af en stikprøveundersøgelse vedrørende arbejdsstyrken i Fællesskabet (1), særlig artikel 1 og artikel 4, stk. 3, og
ud fra følgende betragtninger:
(1)
Er der tale om en kontinuerlig undersøgelse, udarbejder Kommissionen i henhold til artikel 1 i forordning (EF) nr. 577/98 en liste over de uger, der udgør referencekvartalerne for undersøgelsen.
(2)
I henhold til artikel 4, stk. 3, i forordning (EF) nr. 577/98 skal der fastsættes gennemførelsesbestemmelser vedrørende den harmoniserede liste over de variabler, der skal anvendes ved indberetning af dataene.
(3)
I henhold til artikel 4, stk. 4, i forordning (EF) nr. 577/98 kan der blandt undersøgelseskarakteristikaene udvælges en række variabler, i det følgende benævnt strukturelle variabler, som kun skal indsamles med henblik på beregning af årlige - i stedet for kvartalsvise - gennemsnit baseret på en referenceperiode på 52 uger. Det er derfor nødvendigt at fastlægge betingelserne for anvendelsen af en delstikprøve til indsamling af data om strukturelle variabler.
(4)
I betragtning af betydningen af beskæftigelses- og arbejdsløshedsdata bør disse indikatorers totaler være konsistente, uanset om de er udarbejdet på grundlag af den årlige delstikprøve eller årsgennemsnittet for de fire fulde kvartalsstikprøver.
(5)
I betragtning af betydningen af data indsamlet i ad hoc-moduler bør disse oplysninger kunne kombineres med enhver anden variabel fra undersøgelsen.
(6)
Ved forordning (EF) nr. 577/98 ændret ved Europa-Parlamentets og Rådets forordning (EF) nr. 1372/2007 gøres indberetningen af variablen »løn fra hovedbeskæftigelse« obligatorisk. Derfor bør den harmoniserede liste over variabler ændres.
(7)
Kommissionens forordning (EF) nr. 430/2005 om gennemførelse af Rådets forordning (EF) nr. 577/98 om gennemførelse af en stikprøveundersøgelse vedrørende arbejdsstyrken i Fællesskabet for så vidt angår den harmoniserede liste over de variabler, der fra 2006 skal anvendes ved indberetning af data, og anvendelsen af en delstikprøve til indsamling af data om strukturelle variabler (2) indeholder den harmoniserede liste over de variabler, der skal anvendes ved indberetning af dataene fra 2006. Det er imidlertid nødvendigt at ændre den harmoniserede liste fra 2009 for at tage højde for ændringerne i to variabler (fagområde for højeste fuldførte uddannelsesniveau og månedlig indtægt fra hovedbeskæftigelse), ændre dataene i kolonnen vedrørende indberetning i overensstemmelse hermed og korrigere filterfejl og -udeladelser vedrørende andre variabler. Kommissionens forordning (EF) nr. 430/2005 bør derfor ophæves med virkning fra den 1. januar 2009.
(8)
Foranstaltningerne i denne forordning er i overensstemmelse med udtalelse fra Udvalget for det Statistiske Program, der er nedsat ved Rådets afgørelse 89/382/EØF, Euratom (3) -
UDSTEDT FØLGENDE FORORDNING:
Artikel 1
Strukturelle variabler
Betingelserne for anvendelse af en delstikprøve til indsamling af data om strukturelle variabler er fastlagt i bilag I.
Artikel 2
Referencekvartaler
Definitionen af de referencekvartaler, der skal anvendes fra 2009, er fastlagt i bilag II.
Artikel 3
Harmoniseret liste over variabler
Den harmoniserede liste over variabler, der skal anvendes til indberetning af data for 2009 og efterfølgende år, er fastlagt i bilag III.
Artikel 4
Ophævelse
Forordning (EF) nr. 430/2005 ophæves med virkning fra den 1. januar 2009.
Artikel 5
Ikrafttræden
Denne forordning træder i kraft på tyvendedagen efter offentliggørelsen i Den Europæiske Unions Tidende.
Den anvendes fra den 1. januar 2009.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 25. april 2008.

Labels: 12
9
19